《相逢行》
明代·张家玉

瑶池仙女何人谪，明玉雕成云外质。记得夜深烛灭时，光艳犹堪照一室。

轻盈广袖来翩翩，疑在缑山鹤背悬。芳兰竟体直堪把，玉树临风殊可怜。

花前一见两相许，笑隔夭桃私致语。竹叶深杯常互持，春葱纤手频相挽。

酒阑背烛解罗衣，鸳枕频催欲就迟。梨花院宇沉沉夜，正是倾情倒意时。

日光渐透纱窗紫，犹倚绣帏娇不起。依依杨柳梦初回，绿发参差云半委。

须臾呼茗涤馀薰，迥眸引睇方殷勤。三生寒□曾相缔，一死从今拚与君。

君情我意方萦系，长指青松对寒岁。岂谓欢来不毕输，遂使爱深还割袂。

人前作别两相看，虽复强笑摧心肝。谁云合易离还易，自觉留难去更难。

舆人驾车疾如驶，咫尺相看成万里。离愁飞过岭头云，别泪洒添江上水。

江雨潇萧江路漫，归舟永夜梦魂寒。春明好赴西陵约，莫遣东风花鸟阑。

作者简介：（1615—1647）广东东莞人，字元子。崇祯十六年进士。李自成破京师时被执，劝自成收人望。自成败，南归。隆武帝授翰林侍讲，监郑彩军。隆武帝败，回东莞。永历元年，举乡兵攻克东莞城，旋失。永历帝任之为兵部尚书。又结连草泽豪士，集兵数千，转战归善、博罗等地，旋为清重兵所围，力尽投水死。永历帝谥文烈。